Oud-atleet Bennie Greyling sterf ná stryd met kanker | Netwerk24
Oud-atleet Bennie Greyling sterf ná stryd met kanker
Deur Sarel van der Walt 08 Januarie 2016 19:10
Bennie Greyling in 1987 in Stellenbosch in aksie. Foto: HOFFIE HOFMEISTER
Bennie Greyling, wat in 1982 as ’n 17-jarige atleet sy eerste droommyl gehardloop het, is in Pretoria aan kanker dood.
Dié voormalige Junior Springbok-atleet en Suid-Afrikaanse kampioen in die 1 500 m, was 50 jaar oud.
Hy het limfklier- en longkanker gehad, het sy vrou, Zelda (néé Gresse), ook ’n oud-middelafstandatleet, Vrydagmiddag gesê. Die kanker is in Maart verlede jaar by hom gediagnoseer.
Toe Greyling in 1982 as 17-jarige in Durban ’n tyd van 3:59.7 gehardloop het, was hy naas die legendariese Amerikaanse atleet Jim Ryun die jongste atleet nóg wat deur die droomgrens van vier minute gebars het.
“Ek onthou daardie wedloop. Ek het gewen en Bennie, wat toe nog baie baie jonk was, was so sesde of sewende,” het die oud-Springbok Johan Fourie (56), die eertydse mylkoning, Vrydagmiddag gesê.
Die vinnigste tyd nóg deur ’n junior word deur die Keniaan Ilham Tanui Özbilen (3:49.29 in 2009) gehou.
Hoewel hy nooit ’n Springbok geword het nie, was Greyling as ’n senior atleet een van die beste middelafstandatlete in die land.
Hy het in 1987 – ook in Durban – sy vinnigste myl van 3:54.59 gehardloop. Nog net vyf Suid-Afrikaners het al vinniger as dit vier keer om die atletiekbaan gehardloop.
Toe Fourie in 1988 VSA toe is, het Greyling die mantel as SA kampioen in die 1 500 m by hom oorgeneem.
“Ek het in daardie stadium tien keer ná mekaar die SA titel gewen. Toe ek weg is VSA toe, het ek gedink Deon Brummer sou by my oorneem, maar toe kom Bennie en hy wen die titel. As ek reg onthou, was Bennie daardie jaar onoorwonne,” het Fourie vertel.
Greyling, wat lank vir die Polisie-klub deelgeneem het, het ’n beste tyd van 2:18:03 in die 1 000 m aangeteken, 3:40.33 in die 1 500 m en 5:04.00 in die 2 000 m.
“Bennie (Greyling) was ’n fantastiese atleet wat nooit die lof gekry het wat hom toekom nie,” het die oud-Springbok Jean Verster gesê.
“Ons was van junior dae af gróót teenstanders, maar ook groot pêlle. As eerstejaarstudente by RAU (die eertydse Randse Afrikaanse Universiteit) in 1983, het ons saam by oom Stoffies (wyle Dirk Stoffberg) gewoon en saam geoefen,” het Verster gesê.
Greyling en sy vrou was 25 jaar lank getroud. Hul een seun, Ruan, het by die Olimpiese Jeugspele in Singapoer die silwermedalje in die 400 m gewen, terwyl hul ander seun, Lendo, ’n SA liggaamsbou-kampioen is.
’n Gedenkdiens vir Greyling word Maandagmiddag om 14:00 by die NG gemeente Noordoos-Pretoria in Kamferbosstraat 58, Kilnerpark, Pretoria, gehou.
Diack-seun, nóg hoës lewenslank uit atletiek geskors
Bekende afrigter en atletiekskrywer sterf
Atletiek in 2015: Wayde en kie troon uit